b'\n_START_ARTICLE_\nAmpiaispuupisti\xc3\xa4inen\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nT\xc3\xa4ysikasvuiset yksil\xc3\xb6t ovat tyypillisesti yli 2\xc2\xa0cm:n pituisia. Naaraat ovat kookkaampia kuin koiraat. Jotkut naarat voivat olla munanasetin mukaan luettuna 4,5\xc2\xa0cm:n pituisiakin. El\xc3\xa4inten vy\xc3\xb6t\xc3\xa4r\xc3\xb6 on leve\xc3\xa4. Munanasettimet ovat pitki\xc3\xa4. Urokset ovat ruumiiltaan mustia ja niiden siivet ovat ruskeat. Naaraiden siipien v\xc3\xa4ri on vaaleampi ja niiden ruumis on oranssinkeltainen ja tummaraitainen._NEWLINE_Munat ovat luonnonvalkoisia. Toukkien pituus voi olla 3\xe2\x80\x934\xc2\xa0cm ja luonnonvalkoisia. Niiden tuntosarvet ovat lyhyet ja abdomenin takaosassa on piikki. Kotelot ovat n. 3\xc2\xa0cm:n pituisia ja vaalean kellanruskeita muuttuen kehittyess\xc3\xa4\xc3\xa4n tummemmiksi. Ulostuloaukot ovat py\xc3\xb6reit\xc3\xa4 ja l\xc3\xa4pimitaltaan 5\xe2\x80\x936\xc2\xa0mm._NEWLINE_Tremex-suvun lajit voi erottaa muista puupisti\xc3\xa4isist\xc3\xa4 niiden is\xc3\xa4nt\xc3\xa4lajin mukaan. Muista puupisti\xc3\xa4isist\xc3\xa4 lajin erottaa lyhyemmist\xc3\xa4 tuntosarvista, jossa Tremexeill\xc3\xa4 on 14-15. Niiden ruumiista puuttuvat my\xc3\xb6s pitk\xc3\xa4t keltaiset karvat.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nLajin luonnollinen levinneisyysalue on Euraasia, mutta sittemmin laji on levinnyt my\xc3\xb6s Australiaan ja Chileen, jonne sen uskotaan levinneen puutavaran mukana. Suomessa laji on melko harvinainen._NEWLINE_Ampiaispuupisti\xc3\xa4inen munii munansa kes\xc3\xa4vihantiin lehtipuihin. P\xc3\xa4\xc3\xa4asiassa poppeleihin (Populus) ja pajuihin (Salix). Muita lajin suosimia sukuja ovat omenapuut (Malus), p\xc3\xa4\xc3\xa4ryn\xc3\xa4t (Pyrus), py\xc3\xb6kit (Fagus) ja vaahterat (Acer). Yleens\xc3\xa4 puut ovat kuolleita tai sairaita, mutta lajin on todettu munivan my\xc3\xb6s el\xc3\xa4viin poppeleihin (Populus), jonka takia el\xc3\xa4int\xc3\xa4 pidet\xc3\xa4\xc3\xa4n tuhoel\xc3\xa4imen\xc3\xa4._NEWLINE_Ampiaispuupisti\xc3\xa4inen el\xc3\xa4\xc3\xa4 symbioosissa Cerrena unicolor-sienen kanssa, joka toimii sen toukkien ravintona. Pisti\xc3\xa4iset kantavat sienen iti\xc3\xb6it\xc3\xa4 takaruumiin rauhasissa, josta ne siirtyv\xc3\xa4t munan kanssa puuhun. Sieni tuhoaa puusolukkoa, johon toukka voi kaivaa tunneleita ja k\xc3\xa4ytt\xc3\xa4\xc3\xa4 sienirihmastoa ravintonaan.\n_START_SECTION_\nEl\xc3\xa4m\xc3\xa4nkierto\n_START_PARAGRAPH_\nAmpiaispuupisti\xc3\xa4isten kehitysvaiheiden m\xc3\xa4\xc3\xa4r\xc3\xa4\xc3\xa4, kehityskauden pituutta ja sukupolvien m\xc3\xa4\xc3\xa4r\xc3\xa4\xc3\xa4 vuodessa ei tunneta._NEWLINE_Pisti\xc3\xa4inen munii munansa, ja samalla symbioottisen sienen iti\xc3\xb6t, puun j\xc3\xa4lsikerrokseen. Toukka kaivautuu syvemm\xc3\xa4lle puuhun ja el\xc3\xa4\xc3\xa4 sienirihmalla. Sen kaivamat k\xc3\xa4yt\xc3\xa4v\xc3\xa4t voivat saavuttaa metrin pituuden. Toukka koteloituu k\xc3\xa4yt\xc3\xa4viin, muutaman senttimetrin p\xc3\xa4\xc3\xa4h\xc3\xa4n puun pinnasta. Kuoriuduttuaan t\xc3\xa4ysikasvuiset yksil\xc3\xb6t kaivavat tiens\xc3\xa4 leuoillaan ulos puusta._NEWLINE_Toisten puupisti\xc3\xa4isten perusteella oletetaan, ett\xc3\xa4 t\xc3\xa4ysikasvuiset ampiaispuupisti\xc3\xa4iset eiv\xc3\xa4t koskaan sy\xc3\xb6 ja el\xc3\xa4v\xc3\xa4t vain sen aikaa, ett\xc3\xa4 ehtiv\xc3\xa4t paritella ja munia. Suurimman osan el\xc3\xa4m\xc3\xa4st\xc3\xa4\xc3\xa4n ampiaispuupisti\xc3\xa4iset el\xc3\xa4v\xc3\xa4t siten puun sis\xc3\xa4ll\xc3\xa4. Aikuisten ilmaantuminen jatkuu kes\xc3\xa4st\xc3\xa4 syksyyn._NEWLINE_Koiraat kuoriutuvat naaraita aiemmin ja parveilevat puun yll\xc3\xa4. Parittelu tapahtuu puun yl\xc3\xa4osissa. Aikuisten ilmaantuminen jatkuu kes\xc3\xa4st\xc3\xa4 syksyyn.'